| 1:Maŋgəlva anahək na wapsəm tive nawtoŋ atəki naffet nani. Say məzi səm zəmə, vi ɗəf səmbam adawbew ko taka dawtoŋ atəki naffet nan ɓa. | |
| 2:Vi nam van bo məpprəmək labara nenek venet ɗii na muya neki. Apprəmənka, amma dətər sit wəray ɓa, vi dərmanən wənan də wətaf ɓa. | |
| 3:Amma namə mətafəka, vini mədawga pay nawtoŋ atəki naffet na Maŋgəlva, va Maŋgəlva anah na: Vi wəda gədəv nawi nəsuway na: Atoŋgoŋ na atəki naffet nawkpak ɓa samə. Yaŋ anah na: Agrakək wəza nan daga farfar pay azəməɗ dəlva fuŋ. | |
| 4:Ɗerewel na Maŋgəlva anahək atəki maɓɓan aka wənna pay naffet na: Aka uvoŋ ma buhuloni Maŋgəlva afet səka wəza nan pakə. | |
| 5:Wənnan məverni adəv ɗerewel atəki maɓɓan na: Arəhaŋ na wətoŋ atəki naffet naw kpak ɓa. | |
| 6:Ɗiiyen dəpprəmən Wən Nenek na Maŋgəlva dabəŋ dətoŋgoŋ atəki naffet nan ɓa vi dətafaŋ ɓa. Amma ɗii meɓɓet tahəŋ məpsiti tive dətoŋgoŋ gən atəki naffet nani. | |
| 7:Ndəni kan Maŋgəlva aɗi pay meleketeni ndəni adawyaŋ na (dəpaŋka). Apelik wənnan dərɓaga wəsva diiɗa, də ma Davit amna: An kəpprəmənək wəlla Maŋgəlva dəpaŋka, kədawɓoŋgoŋ ɓa. | |
| 8:Va Zosuwayi dəke ɗii atəki naffet na Maŋgəlva na, Maŋgəlva apel na wənna pay maɓɓan dərɓaga as kəmpa ɓa. | |
| 9:An vaski na pay naffet net ɗii na Maŋgəlva wade ba'ə. Wəfet nan agilik va wəfet na Maŋgəlva məs anah adəv pay mabuhuloni. | |
| 10:Vi ko naway dətoŋ atəki wəfet nani, wafet səka wəza nan va Maŋgəlva bo afet səka wəza nani. | |
| 11:Vini say məsok səm zəmə, mərah gən wətoŋ atəki naffet na Maŋgəlva. Ɗəf səmbram adaw ɓoŋ akan vanet ɗii nek aɓoŋgoŋ nak ɓa, vi mədaw sam məza wərah wətoŋ atəki naffet ɓaɓa. | |
| 12:Wəpel na Maŋgəlva madarani, də sembeyi. Adayək ki kafahi ko awandi pakə məs man sula gən nawtaw zəga. Nan wataw ha gap amet sleŋsleŋɗe də afunufunu. Va wənah na Zeŋgille də Əmpəsa. Nan bo tay taw kita aka wəsim zəga də wəɗum na makret ɗiiyi. | |
| 13:Zəga tay dəɗam aza Maŋgəlva ɓa. Zəga pak appakayi ama harani. Dewle mənam pak waməŋɗan wənna zəm pak də mam abani. | |
| 14:Vini say mərma gən wətafəŋ də makram taka, an məs mədawpeliŋka, vi mənam tat də daya net məs dəlveŋge na Maŋgəlva məs dəgap atəki nasuwa na Maŋgəlva, ndəni Zezu Wətən Maŋgəlva*. | |
| 15:Daya net məs dəlveŋge nam waɓap ula saha akamə vi wəvir namə, vi nani mərakani va nam pak dakadaka, amma nan dəgəɗ mambray ɓa. | |
| 16:Vi wənnəski məde səm aza Maŋgəlva məza də geslne ɓa makram taka atəki məs mbəlembəle asani, mərah gən ula saha nan adaka, ko pay wəvir nam asan pakə. | |